'प्रेट ए मैनजर' का पहला स्टोर मुंबई में ओपन किया, 5 साल में भारत में 100 आउटलेट खोलेंगे
Mukesh Ambani's Reliance will battle Tata Starbucks with India’s first Pret A Manger sandwich & coffee outlet open in mumbai
टाटा ग्रुप के स्टारबक्स को टक्कर देने के लिए बिलिनेयर मुकेश अंबानी के रिलायंस ब्रांड्स ने शुक्रवार (21 अप्रैल) को अपना पहला 'प्रेट ए मैनजर' सैंडविच एंड कॉफी आउटलेट लॉन्च किया है। 'प्रेट ए मैनजर' ब्रिटिश सैंडविच एंड कॉफी चैन है, जिसे मुकेश अंबानी अब भारत लेकर आए हैं। इंडिया में 'प्रेट ए मैनजर' का पहला स्टोर मुंबई के बांद्रा कुर्ला कॉम्प्लेक्स (BKC) के मेकर मैक्सिटी में ओपन किया गया है।
रिलायंस रिटेल की सहायक कंपनी रिलायंस ब्रांड्स लिमिटेड ने इस साल ब्रिटिश सैंडविच एंड कॉफी चैन के साथ मिलकर भारत में टोटल-10 'प्रेट ए मैनजर' स्टोर ओपन करने का प्लान बनाया है। रिलायंस ब्रांड्स और ब्रिटिश चैन ने पिछले साल फ्रेंचाइजी पार्टनरशिप की अनाउंसमेंट की थी।
5 साल में भारत में 100 स्टोर खोलेंगे
रिलायंस ब्रांड्स के MD दर्शन मेहता ने कहा कि कंपनी भारत में अपना पहला प्रेट शॉप ओपन कर के बेहद खुश है। पिछले साल मेहता ने कहा था कि ब्रांड भारत में एयरपोर्ट्स पर फोकस करेगा। एग्रीमेंट के अनुसार, अगले पांच सालों में भारत में करीब 100 'प्रेट ए मैनजर' स्टोर खोले जाएंगे।
स्टारबक्स के 30 शहरों में 275 स्टोर्स
कॉफी बिजनेस में अभी टाटा स्टारबक्स सबसे बड़ा प्लेयर है, जिसके 30 शहरों में 275 स्टोर्स हैं। टाटा कंज्यूमर प्रोडक्ट्स और अमेरिकन कॉफी चेन स्टारबक्स के बीच 50:50 की जॉइंट वेंचर डील है। FY22 में भारत में 50 नए स्टारबक्स स्टोर लॉन्च किए गए हैं, जो कंपनी के लिए एक साल में सबसे ज्यादा है।
स्टारबक्स का बड़ा कॉम्पिटिटर साबित होगा 
नुवामा इंस्टीट्यूशनल इक्विटीज के एग्जीक्यूटिव डायरेक्टर अवनीश रॉय का मानना है कि रिलायंस ब्रांड्स का 'प्रेट ए मैनजर' लॉन्ग टर्म में टाटा स्टारबक्स के लिए एक बड़ा कॉम्पिटिटर साबित होगा। 'प्रेट ए मैनजर' के आने से स्टारबक्स की हाई प्राइसिंग खतरे में आ सकती है।
'प्रेट ए मैनजर' के CEO ने क्या कहा?
'प्रेट ए मैनजर' के CEO पानो क्रिस्टोउ ने कहा कि भारत आना लंबे समय से हमारा लक्ष्य रहा है और मुंबई में पहला स्टोर खोलना कंपनी के इंटरनेशनल एक्सपेंशन प्लान का एक ऐतिहासिक पल है। उन्होंने कहा, 'हम भारतीय कंज्यूमर्स को बेहतर ऑफर करने के लिए RBL (रिलायंस ब्रांड्स) टीम के साथ मिलकर काम कर रहे हैं। हम प्रेट ब्रांड में लोकल प्रेफरेंसेस और फूड हैबिट्स को भी शामिल करेंगे।
पिछले कुछ सालों में कई कॉफी ब्रांड्स और चैन्स भारत आए
पिछले कुछ सालों में कई कॉफी ब्रांड्स और चैन्स ने भारत में अपने स्टोर्स ओपन किए हैं। कनाडा की कॉफी और बेक्ड गुड्स चैन टिम हॉर्टन्स ने अगस्त 2022 में दिल्ली-NCR में दो स्टोर खोले थे। अब अगले तीन सालों में कंपनी का प्लान भारत में टोटल 120 स्टोर ओपन करने का है। इसके लिए कंपनी टोटल 240 करोड़ रुपए का इन्वेस्टमेंट करेगी।
इंडियन कॉफी मार्केट 2025 तक 34.48 हजार करोड़ रु का होगा
टिम हॉर्टन्स इंडिया के CEO नवीन गुरनानी ने कहा था कि इंडियन कॉफी मार्केट का साइज 2025 तक 4.2 बिलियन डॉलर यानी 34.48 हजार करोड़ रुपए से ज्यादा का होने की उम्मीद है। जिसमें आउट-ऑफ-होम कंजम्पशन लगभग 20% होगा।
भारत में D2C बूम में कई प्राइवेट इक्विटी-फंडेड कॉफी और कॉफी से जुड़े स्टार्टअप्स सामने आए हैं। जिसमें ब्लू टोकाई, स्लीपी आउल, स्ले कॉफी, रेज कॉफी, थर्ड वेव कॉफी, बीनली और कंट्री बीन जैसे नाम शामिल हैं।
यह सभी ग्राउंड कॉफी पाउडर, रोस्टेड कॉफी बीन्स, कोल्ड कॉफी, पोर-ओवर कॉफी, हॉट ब्रू बैग्स और नेस्प्रेस्सो पॉड्स से लेकर सब कुछ बेचते हैं। इस बीच iD जैसे ब्रांड्स ने रेडी-टू-यूज कॉफी डेकोक्शन भी लॉन्च किया है।
भारत में FY22 में 10 मिलियन किलोग्राम कॉफी की खपत हुई
देश में कॉफी ड्रिंकिंग कल्चर नया नहीं है। हालांकि, यह काफी हद तक देश के साउदर्न पार्ट तक ही सीमित है, जहां सबसे ज्यादा प्रोडक्शन होता है। भारत के टी एंड कॉफी बोर्ड्स के डेटा के मुताबिक, भारत में FY22 में 1,143.61 मिलियन किलोग्राम (mkg) चाय और लगभग 10 mkg कॉफी की खपत हुई है।